The Animals
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Animals var ei britisk rockegruppe som var inspirert av amerikansk rhythm and blues og blues. Gruppa skapte en egen stil som var kommersiell nok til å gi dem mange hits på 1960-tallet. Etter en splittelse gjenoppstod de som hippiebandet Eric Burdon and The Animals og fikk stor suksess, spesielt i USA.
The Animals ble dannet i Newcastle-upon-Tyne i 1963 av sangeren Eric Burdon (født 1941), organisten Alan Price (født 1942), bassisten Chas Chandler (1938–1996), trommeslageren John Steel (født 1941) og gitaristen Hilton Valentine (1943-2021).Gruppa debuterte i 1964 med singlen Baby Let Me Take You Home, som ble en liten britisk slager, og gikk samme år til topps verden over med House Of The Rising Sun. Deretter hadde de store hits i Storbritannia med I'm Crying, Don't Let Me Be Misunderstood, Bring It On Home To Me og We've Gotta Get Out Of This Place.I 1965 sluttet Price fordi han kranglet med Burdon og ville bli soloartist. Med Dave Rowberry (1940–2003) på orgel fikk The Animals britiske hits med It's My Life, Inside – Looking Out og Don't Bring Me Down samt See See Rider i USA, før de ble oppløst i 1966. Deres album The Animals (1964), Animal Tracks (1965), Most Of The Animals (1966) og Animalisms (1966) nådde Topp 10 i Storbritannia. Foran sistnevnte hadde trommeslageren Barry Jenkins (født 1944) erstattet Steel.Burdon og Jenkins flyttet deretter til USA og laget albumet Eric Is Here (1967). De dannet Eric Burdon and the Animals sammen med gitaristene John Weider og Vic Briggs og bassisten Danny McCulloch. De fikk store hits med Help Me Girl, When I Was Young, San Franciscan Nights, Monterey og Sky Pilot. Soundet og tekstene var preget av datidens psykedelia og hippiefilosofi. Flere utskiftninger av medlemmer fulgte i 1968 før bandet ble oppløst på tampen av året.Eric Burdon slo seg sammen med soulbandet War på to album i 1970–1971, før han begynte en solokarriere som ikke har gitt ham kommersiell suksess. Alan Price fikk derimot hits i 1966–1968 med sin gruppe The Alan Price Set: I Put A Spell On You, Hi Lili Hi Lo, Simon Smith And His Amazing Dancing Bear, The House That Jack Built og Don't Stop The Carnival. Sammen med Georgie Fame fikk han suksess med singlen Rosetta (1971) og alene med Jarrow Song (1974). Han har videre skrevet musikk til og spilt i noen filmer, gitt ut en rekke soloalbum og fått status som en stor entertainer og konsertartist. Chas Chandler gjorde karriere som manager for Jimi Hendrix og Slade.The Animals' originalbesetning ble gjenforent i 1977 og 1983 og ga ut album som ble dårlig mottatt av kritikerne. I 1994 ble de innvalgt i Rock and Roll Hall of Fame og spilte sammen for siste gang. John Steel og Hilton Valentine dannet Animals II i 1993, men Valentine sluttet i 2001. Les mer i Store norske leksikon rock musikk i Storbritannia og Nord-Irland